SKRIFTLIG FORESPØRGSEL E-3030/02

af Jaime Valdivielso de Cué (PPE-DE) til Kommissionen

(23. oktober 2002)

Om: Urimeligt høje priser for roaming ved mobiltelefoni

Kommissionen har i nogen tid foretaget en række undersøgelser af de roamingtjenester, som telefonselskaberne yder deres kunder, når disse opholder sig i udlandet.

Der foreligger konkret visse mistanker om, at telefonselskaberne har indgået konkurrencefordrejende aftaler, som opretholder kunstigt høje priser for denne ydelse til skade for brugerne.

Hvilke foranstaltninger påtænker Kommissionen at træffe for at løse dette problem?

Hvorledes kan disse undersøgelser fremskyndes, således at den skade, brugerne påføres, hurtigst muligt bringes til ophør?

Inden for hvilken tidsfrist kan borgerne i Europa regne med at få roamingtakster, der ikke er urimeligt høje?

Hvilken godtgørelse kan de pågældende brugere forventes at modtage?

Svar afgivet på Kommissionens vegne af Mario Monti

(3. december 2002)

Kommissionen begyndte sine undersøgelser af det internationale marked for roaming ved mobiltelefoni ved udgangen af 1999 og gennemførte en tilbundsgående undersøgelse inden for sektoren. Det fremgår af det arbejdsdokument om sektorundersøgelsen, der blev offentliggjort i december 2000 på Generaldirektoratet for Konkurrences websted(1), at markedskoncentrationen er høj, såvel grossist- og detailpriser er høje og stigende, og at disse priser tilsyneladende ikke står i relation til omkostningerne. De konkurrencemæssige problemer, der blev afdækket, var urimeligt høje priser og samarbejde.

Som led i Kommissionens aktioner blev der i juli 2001 gennemført uventede kontrolbesøg hos mobiloperatører i Tyskland og Det Forenede Kongerige, hvor situationen tilsyneladende var særlig alvorlig. Kommissionen har siden analyseret de indsamlede oplysninger og har anmodet om detaljerede oplysninger fra operatører og andre. Kommissionen arbejder på at træffe konkrete foranstaltninger i den nærmeste fremtid, men ønsker ikke på dette stadium at udtale sig om undersøgelsesresultatet eller de berørte selskaber.

Efter at Kommissionen har indledt sin undersøgelse, er nogle operatører begyndt med at tilbyde et enhedstakstsystem, men der er tale om meget høje prisniveauer. Det ser derfor ud til, at der stadig er en betydelig margen for, at operatørerne kan reducere priserne væsentligt.

Prisnedsættelserne kan i sidste instans ske på en af følgende tre måder: operatørerne kan selv nedsætte priserne, Kommissionen kan gribe ind i henhold til konkurrencereglerne, eller de enkelte medlemsstater kan fastsætte sektorspecifikke reguleringer for roaming. Regulering af international roaming er hjemlet i direktiv 2002/21/EF(2) (en del af Fællesskabets regulerende rammebestemmelser for elektroniske meddelelser), hvis de nationale lovgivningsmyndigheder finder, at der er mangel på effektiv konkurrence på det nationale marked for internationale roamingtjenester. Det er i øjeblikket ikke klart, hvilke foranstaltninger de nationale regulerende myndigheder vil træffe for at sikre, at forbrugere, der benytter deres mobiltelefoner i udlandet, får størst mulig fordel af det europæiske marked.

(1) http://europa.eu.int/comm/competition/antitrust/others/sector_inquiries/roaming/working_document_on_initial_results.pdf.

(2) Europa-Parlamentets og Rådets direktiv 2002/21/EF af 7. marts 2002 om fælles rammebestemmelser for elektroniske kommunikationsnet og -tjenester (rammedirektivet), EFT L 108 af 24.4.2002.